钦定古今图书集成/明伦汇编/氏族典/第181卷 > 《廖用贤尚友录》 > 权武
## 钦定古今图书集成/明伦汇编/氏族典/第181卷 > 《廖用贤尚友录》 > 权武

按《隋书权武传》：“武字武。”天水人也。父袭庆，与齐师
战被杀。武以忠臣子起家拜开府，袭爵齐郡公。武少
果劲，勇力绝人，能重甲上马，尝倒投于井，未及泉，复
跃而出，其拳捷如此。宣帝时，拜劲捷左旅上大夫，进
位上开府。高祖为丞相，引置左右。及受禅后，拜浙州
刺史。伐陈之役，以行军总管从晋王出六合，还拜豫
州刺史。在职数年，以创业之旧，进位大将军，检校潭
州总管。其年，桂州人李世贤作乱，武以行军总管击
平之。武晚生一子，与亲客宴集，酒酣，遂擅赦所部内
狱囚。武常以南越边远，治从其俗，务适便宜，不依律
令，而每言“当今法急，官不可为。”上令有司案其事，皆
验。上大怒，除名为民。仁寿中，复拜大将军。未几，授太
子右卫率。炀帝即位，拜右武卫大将军，坐事免。授桂
州剌史，俄转始安太守。久之，征拜右屯卫大将军。寻
坐事除名，卒于家。有子弘。